# Ach Gott, wie manches Herzeleid, BWV 3

Ach Gott, wie manches Herzeleid, BWV 3 (Ah, Senyor, quanta angoixa suporto ara!), és una cantata religiosa de Johann Sebastian Bach, estrenada el 14 de gener de 1725 a Leipzig, destinada al segon diumenge després de l'Epifania.

## Origen i context

Pertany al segon cicle de cantates, denominades “cantates corals”; les altres dues conservades per aquest diumenge són la BWV 13 i la BWV 155. D'autor desconegut, està basada en un himne de Martin Moller (1587), que és una traducció lliure de l'himne llatí Jesu dulcis memoria, atribuït a Sant Bernat (1090-1153). L'evangeli del dia, relata el miracle de Jesús de la Conversió de l'aigua en vi en unes noces a Canà (Joan 2, 1-11), encara que la cantata no hi té un vincle gaire intens; es troba més propera a l'Epístola, que exhortava a ser pacient davant de l'adversitat.

## Anàlisi

Escrita per a soprano, contralt, tenor, baix i cor; trompa, trombó, dos oboès d'amor, corda i baix continu. Consta de sis moviments:
* Cor : Ach Gott, wie manches Herzeleid (Ah, Senyor, quanta angoixa suporto ara!)
* Cor i Recitatiu (solistes): Wie schwerlich lässt sich Fleisch und Blut (Penosament la carn i la sang)
* Ària (baix): Empfind ich Höllenangst und Pein (Encara que pateixi turments i angoixes infernals)
* Recitatiu (tenor): Es mag mir Leib und Geist verschmachten (El meu cos i esperit poden sucumbir)
* Ària (duet de soprano i contralt): Wenn Sorgen auf mich dringen (Quan les preocupacions m'angoixin voldré)
* Coral: Erhalt mein Herz im Glauben rein (Conserva el meu cor dins la puresa de la Fe).
El cor inicial està basat en la melodia del coral O Jesu Christ, meins Lebens Licht i no està assignada, com passa sovint, al soprano sinó al baix reforçat pel trombó. En el segon número, el cor canta, frase a frase, el coral, mentre que els quatre solistes ho van comentant en els corresponents recitatius. La primera ària del baix té un acompanyament en ostinato del baix continu, i la segona, que de fet és un duet de soprano i contralt, va acompanyada pels oboès i els violins. Com és habitual el coral, en la seva forma polifònica més senzilla, tanca la cantata. Té una durada aproximada d'uns vint-i-cinc minuts.

## Discografia seleccionada

* J.S. Bach: Das Kantatenwerk. Sacred Cantatas Vol. 1. Nikolaus Harnoncourt, Wiener Sängerknaben & Chorus Viennensis, Hans Gillesberger (director del cor), Concentus Musicus Wien, Paul Esswood, Kurt Equiluz, Max van Egmond. (Teldec), 1994.
* J.S. Bach: The complete live recordings from the Bach Cantata Pilgrimage. CD 5: Old Royal Naval College Chapel, Greenwich; 16 i 17 de gener de 2000. John Eliot Gardiner, Monteverdi Choir, English Baroque Soloists, Lisa Larsson, Daniel Taylor, James Gilchrist, Stephen Varcoe. (Soli Deo Gloria), 2013.
* J.S. Bach: Complete Cantatas Vol. 15. Ton Koopman, Amsterdam Baroque Orchestra & Choir, Sandrine Piau, Bogna Bartosz, Paul Agnew, Klaus Mertens. (Challenge Classics), 2007.
* J.S. Bach: Cantatas Vol. 29. Masaaki Suzuki, Bach Collegium Japan, Dorothee Mields, Pascal Bertin, Gerd Türk, Peter Kooy. (BIS), 2004.
* J.S. Bach: Church Cantatas Vol. 1. Helmuth Rilling, Gächinger Kantorei, Bach-Collegium Stuttgart, Arleen Augér, Gabriele Schreckenbach, Lutz-Michael Harder, Philippe Huttenlocher. (Hänssler), 1999.

## Referències

* ↑ Traducció de Josep-Miquel Serra. La pàgina en català de J.S. Bach.

## Bibliografia

* Edmon Lemaître. “Guide de La Musique Sacrée et chorale profane. L'âge baroque 1600-1750”. Fayard, París, 1992.
* Enrique Martínez Miura. “Bach. Guías Scherzo”. Ediciones Península, Barcelona, 2001.
* Daniel S. Vega Cernuda. “Bach. Repertorio completo de la música vocal”. Cátedra, Barcelona, 2004.
* Alfred Dürr. “The Cantatas of J. S. Bach”. Oxford University Press, Oxford, 2005.

## Enllaços externs

Informació detallada sobre aquesta cantata a:
* La pàgina en català de J.S. Bach Arxivat 2016-07-15 a Wayback Machine.
* La Ruta Bach de Catalunya Ràdio,
* Bach Cantatas Website
* J.S. Bach Home Page Arxivat 2015-02-02 a Wayback Machine.